<classify> UONGOZI wa Chuo Kikuu cha Dar es Salaam UDSM umewasimamisha masomo wanafunzi watano wakiwemo viongozi wa serikali ya wanafunzi chuoni hapo Daruso ili kupisha uchunguzi kwa kukiuka sheria ndogondogo za wanafunzi.Wanafunzi waliosimamishwa ni pamoja na Rais wa DARUSO, Hamis Musa Maulid, Waziri wa Mikopo, Malekela Joseph Brighton, Waziri wa Habari, Judith Mariki Godson, Ititi Kasim Mussa na Milanga Hussein Hassan.Viongozi hao watasubiri uchunguzi kufanyika kwa muda usiojulikana kisha kuitwa na Kamati ya Nidhamu kusikilizwa na kutoa mapendekezo juu ya adhabu inayowastahili.Makamu wa Rais Daruso, Jackline Ndombele ambaye hayupo kwenye adhabu, alikiri kukosa furaha na kwamba ingempasa kujiuzulu lakini kwa kushirikiana na viongozi wenzake waliobaki, waliwasilisha barua jana jioni ya kuwaombea msamaha wenzao waliopata adhabu kwenye uongozi wa chuo hicho.Akitoa tamko la chuo jana kwa niaba ya Mkuu wa Chuo, Naibu Makamu wa Chuo Taaluma, Profesa Bonaventure Rutinwa alisema uongozi wa chuo uliwataka wanafunzi hao kufuta kauli juu ya kukusanyika na kuwepo kwa maandamano, lakini pia wakitakiwa kueleza wanafunzi wengine ili kuwepo kwa utulivu chuoni, jambo ambalo walikataa kulitekeleza.Alisema kutokana na hatua hiyo, uongozi ulibainisha kuwa kwa mujibu wa kanuni za chuo kifungu cha 4.1, 4.2 na kifungu cha tisa wasimamishwe na kupisha uchunguzi na Baraza la Chuo liliridhia.Jana juzi saa 2:00 asubuhi tuliwaita katika ofisi ya makamu mkuu wa chuo na kuwaeleza tamko walilotoa sio halali na hatua wanazotaka kuchukua sio halali, kama kuna changamoto upo utaratibu wa kufuatilia, alisema Profesa Rutinwa.Alisema kwa mujibu wa sheria na kanuni hizo za UDSM katika kifungu cha tisa kinaeleza wazi namna ya mawasiliano ya kawaida chuo ni na hatua baina mwanafunzi na taasisi yoyote ya nje, lakini masuala yanayohusu chuo lazima kuwasiliana na ofisi ya mkuu wa chuo.Walitoa tangazo bila kufata utaratibu na tuliwaambia hawajafuata utaratibu, kwa kuwa suala la bodi ya mikopo tunaweza kuwasaidia lakini hatua ya mkusanyiko na maandamano kuanzia ndani ya chuo ni kinyume cha sheria, alisema na kuongeza kuwa makosa ni kwa mwanafunzi kushiriki kupanga na kuandaa maandamano.Alisema kwa kipindi hiki wanafunzi wanafanya mitihani na kwa kanuni za chuo mwanafunzi atakayevuruga mitihani adhabu yake ni kufukuzwa chuo. Alisema uongozi wa DARUSO ulidai kuwa madai hayo yaliamuliwa na wanafunzi na viongozi mbalimbali na hata juzi walipopewa muda wa saa tisa kufanya vikao na kutoa taarifa walikiri kutositisha maamuzi yao.Tulizungumza na mmojammoja ili kanuni kufuatwa na amani na utulivu kurejea chuoni lakini hadi kufikia saa 12:00 jioni walisimamia msimamo wao, alisema na kuongeza kuwa kwa kanuni hizo lazima wahusika wasimamishwe kupisha uchunguzi.Hata hivyo alisema uchunguzi unafanywa hata kwa wanafunzi waliobaki wakifuatilia mienendo ya kila mmoja. Juzi DARUSO walitoa tamko la kukusanyika na kufanya maandamano ndani ya Saa 72 kutokana na madai mbalimbali yakiwemo ya wanafunzi wengine kutopewa mikopo.  <topic>: kitaifa 